Aghvinlegughtaquqlu aghneq Neqenghaghqellghanun Passover‑em,
Jesus Bethany‑tkaq,
Lazarus‑em kiyaghfiganun.
(Taana Lazarus Jesus‑em unguvaghtekaqaa tuqulleghmeng).
Tawani Jesus yataaghqutkaat neqenghaghqunnaluku enkaam Martha‑m ketfaghtuutkii aqelqat.
Lazarus‑llu tawanlenguq maligulluni Jesus‑mun.
Taagken Mary‑m tagitkakek akitupiglleghhiik tepengllaasik nard‑epigmeng ulimaaghek.
Jesus‑em itegii kuuvikluki sangigtekii nuyamineng.
Enkaam mangtegham ilunga tepengllaasighpagnighqwaakaq.
Judas Iscariot‑lu tawanlenguq,
Jesus‑em maligsaaghtenga.
(Taakwangingani uveghpagusaghqaqngukanga Jesus).
Judas pikaq,
“Taakuk tepengllaasik 300 denarii‑em akikaak.
Akiksaqlegestun,
akinga taana aklumalghiinun tunqughnayaghtuq.”
Tawaten pikaalghii megnukelghiistun aklumalghiit iwernga megnukepigtekanga mani.
Aflengakistengulghii maligsaaghtet manilghutiitneng enkaam tugutkayugulghii ellminun katam atughqameng teglegniightengutmineng.
Jesus‑em pikaa,
“Avelghaghhu,
aflengakumaak tepengllaasik aghneghmun whavek yataaghqennaluku llivelleghqaqa.
Aklumalghiit quunpeng tamaantut.
Whanga quunpeng elpesininnaanghitunga.”
Uglapiglleghhiit Jews‑et nagaqughluku Jesus Bethany‑menniluku esghaghyaghtuutkaat,
tawaveklu Lazarus esghaghnaluku Jesus‑em unguvaghtekaa.
Lazarus apalluqluku uglapiglleghhiit Jews‑et unilluki igleghutisteteng ugpeqegkaat Jesus.
Enkaam taakut chief priest‑et agghitngwaaqat tuqunnaluku Jesus,
enraghngam whaa agghitkegkaat Lazarus‑lu tuqunnaluku.